সময় নেয়নি পাকহানাদাররা। চারপাশ ঘিরে ফেলার সঙ্গে সঙ্গেই মাধব ভৌমিকের টিনের ঘর লক্ষ্য করে বৃষ্টির মত গোলা বর্ষণ শুরু করে তারা। টিনের বেড়া ভেদ করে ছুটে আসতে থাকে গুলি। হঠাৎ আক্রমনে ঘুম ভাঙা মুক্তিযোদ্ধা হতবিহ্বল-বিভ্রান্ত হয়ে পড়ে। সুচিন্তিত সিদ্ধান্ত নেওয়ার সময় পায়নি তারা। যে যেভাবে পারে বেরিয়ে যেতে চেষ্টা করে। ফলে কেউ ঘরের মধ্যে, কেউ ঘরের বারান্দায় আবার কেউ উঠানে গুলি খেয়ে লুটিয়ে পড়ে। পাশেই বৃদ্ধা ছামেনা বেগমের ঘরে আশ্রয় নিয়েছিল ১০ জন মুক্তিযোদ্ধা, পেছনের চাটাইয়ের বেড়া কেটে ঘর থেকে ৫ জন মুক্তিযোদ্ধা পালিয়ে যেতে সক্ষম হয়; কিন্তু অন্য ঘরের ৫ জন মুক্তিযোদ্ধা পাক হানাদারদের গুলিতে উঠানে লুটিয়ে পড়ে।